賀友人絲桐復歸
作者：陳起
朝代：宋

paragraphs: 春到牡丹花事闌，惜春約客遊湖山。
煙光萬態屬吟思，白石清泉流指間。
雙成解后蘭舟駐，索紙大書春草句。
成此風流一段奇，樂事百年能幾遇。
薄暮歸來雨濕衣，買舟庇此十三徽。
小梢愚怮阻人意，客散河梁燈火微。
方將清事夸兒婦，桐君羽化無何有。
一壺千金何處尋，愁絕瓠巴無措手。
要知煩惱所根株，以愛布種當芟除。
趙璧既返懽如初，哦詩稱賀敢後歟。